b'\n_START_ARTICLE_\nZagonski nalagalnik\n_START_PARAGRAPH_\nZagonski nalagalnik (angle\xc5\xa1ko boot loader) je programska oprema, ki skrbi za zagon operacijskega sistema. Potreben je zaradi same zasnove strojne opreme modernih ra\xc4\x8dunalnikov, ki lahko poganja samo programsko opremo, ki \xc5\xbee te\xc4\x8de znotraj pomnilnika (RAM ali ROM). Takoj po zagonu ra\xc4\x8dunalnika le ta nima ni\xc4\x8desar zapisanega v pomnilniku. Tako pride do navidezno nere\xc5\xa1ljivega paradoksa: za to da lahko ra\xc4\x8dunalnik nalo\xc5\xbei operacijski sistem v pomnilnik, le tega \xc5\xbee potrebuje nalo\xc5\xbeenega._NEWLINE_Re\xc5\xa1itev se skriva v uporabi posebnih majhnih aplikacij, ki jim re\xc4\x8demo zagonski nalagalnik. Sam program nima zmo\xc5\xbenosti polnega operacijskega sistema ampak je njegov edini namen, da za\xc5\xbeene celoten operacijski sistem. Zagonski nalagalnik pogosto predstavlja serijo manj\xc5\xa1ih aplikacij, ki se zapored poganjajo in tako v ve\xc4\x8d korakih nalo\xc5\xbeijo vse potrebne module. Tak\xc5\xa1no delovanje je potrebno, ker je prostor, ki ga ima zagonski nalagalnik na voljo, navadno zelo omejen. V primeru IBM kompatibilnih ra\xc4\x8dunalnikov je to prvih 512 bajtov trdega diska ali podobnega nosilca, s katerega zna BIOS prebrati zagonski sektor.'